
ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedníčky senátu JUDr. Renáty Šiškovej a členov senátu JUDr. Borisa Tótha a JUDr. Paulíny Pacherovej, v spore žalobcu: JUDr. Stanislav Volár, so sídlom Kukučínova 11, 921 01 Piešťany, zn. správcu: S16, správca úpadcu: CONEX tur, spol. s r.o., so sídlom T. Vansovej 225/3, 924 01 Galanta, IČO: 34 107 916, právne zastúpeného: JUDr. Dušan Slanina, advokát so sídlom Horné Bašty 8943/25, 917 01 Trnava, proti žalovaným: 1. HUNDER s.r.o., so sídlom Drieňova 1, 821 01 Bratislava - mestská časť Ružinov, IČO: 45 355 797, 2. MISTRAL ONE s.r.o., naposledy so sídlom Karpatské námestie 7770/10A, 831 06 Bratislava - mestská časť Rača, IČO: 45 939 047 (vymazaný z Obchodného registra SR dňa 02.04.2025), 3. SATO 5 s.r.o., so sídlom Obchodná 39, 811 06 Bratislava - mestská časť Staré Mesto, IČO: 47 994 878, 4. Wimer spol. s. r. o., so sídlom Račianska 155, 831 05 Bratislava, IČO: 36 858 412, 5. X. B., nar. XX.XX.XXXX, bytom F. XX, XXX XX B. O., právne zastúpenému: JUDr. Július Šefčík, advokát, so sídlom 9. mája 15, 917 02 Trnava, 6. Q. S., nar. XX.XX.XXXX, bytom XXX XX V. B. XXX, právne zastúpenému: Okenica & Co. s.r.o., so sídlom Pražská 11, 811 04 Bratislava - mestská časť Staré mesto, IČO: 36 866 512, 7. I. S., nar. XX.XX.XXXX, bytom XXX XX Y. XXX, právne zastúpenému: Advokátska kancelária LUKAJKA & PARTNERS s. r. o., so sídlom Jesenského 7713/12, 911 01 Trenčín, IČO: 52 471 420, 8. I. S., nar. XX.XX.XXXX, bytom W. XXX/XX, XXX XX P. J., právne zastúpenému: Advokátska kancelária LEGALION s.r.o., so sídlom Plynárenská 1, 821 09 Bratislava - mestská časť Ružinov, IČO: 55 070 396, 9. X. O., nar. XX.XX.XXXX, bytom X. XXX/ XX, XXX XX B. G., právne zastúpenému: JUDr. Diana Beresecká, advokátka, so sídlom Farská 33, 949 01 Nitra, 10. V. J., nar. XX.XX.XXXX, bytom Z. XXX/X, XXX XX K., právne zastúpenému: JUDr. Diana Beresecká, advokátka, so sídlom Farská 33, 949 01 Nitra, 11. CEMIS, s.r.o., so sídlom Pekárska 14/160, 917 01 Trnava, IČO: 44 605 170, právne zastúpenému: Advokátska kancelária SPÁL & Partners s.r.o., so sídlom Kapitulská 454/12, 917 01 Trnava, IČO: 54 252 601, 12. A. Z., nar. XX.XX.XXXX, bytom XXX XX O. XXX, právne zastúpenému: JUDr. Andrea Kelemenová, advokátka, so sídlom Štúrova 1409/17, 949 01 Nitra, 13. X. S., nar. XX.XX.XXXX, bytom XXX XX V. W. XXX, právne zastúpenému: JUDr. Július Šefčík, advokát, so sídlom 9. mája 15, 917 02 Trnava, o určenie neúčinnosti právnych úkonov a o odvolaní žalobcu proti rozsudku Okresného súdu Trnava č. k. 28Cbi/2/2017 - 598 zo dňa 28.07.2022 v spojení s opravným uznesením č. k. 28Cbi/2/2017 - 740 zo dňa 05.09.2023, pomerom hlasov 3 : 0, takto rozhodol: I. Krajský súd v Bratislave rozsudok Okresného súdu Trnava č. k. 28Cbi/2/2017 - 598 zo dňa 28.07.2022 v spojení s opravným uznesením Okresného súdu Trnava č. k. 28Cbi/2/2017 - 740 zo dňa 05.09.2023 v napadnutom výroku I. až III. voči žalovaným 1., 3., 4., 5., 6., 7., 8., 9., 10., 11., 12. a 13. p o t v r d z u j e . II. Krajský súd v Bratislave konanie voči žalovanému 2. z a s t a v u j e . III. Súd p r i z n á v a žalovaným 7., 9., 10. a 12. voči žalobcovi nárok na náhradu trov odvolacieho konania v rozsahu 100 %. O výške trov odvolacieho konania rozhodne po právoplatnosti tohto rozsudku, samostatným uznesením, súd prvej inštancie v osobe vyššieho súdneho úradníka. IV. Súd žalovaným 1., 3., 4., 5., 6., 8., 11. a 13. nárok na náhradu trov odvolacieho konania nepriznáva.
odôvodnenie: 1. Napadnutým rozsudkom súd prvej inštancie, s poukazom na ustanovenia § 57 ods. 1, ods. 2, ods. 4, § 58 ods. 2, ods. 3, § 59 ods. 1 - ods. 4, § 60 ods. 1 - ods. 3, § 62 ods. 1, ods. 2, ods. 4 a § 9 ods. 1 a ods. 2 zákona č. 7/2005 Z. z. o konkurze a reštrukturalizácii (ďalej aj „ZoKR“) a ustanovenia zákona č. 160/2015 Z. z. Civilný sporový poriadok (ďalej aj „CSP“), zamietol žalobu žalobcu, zrušil neodkladné opatrenie nariadené uznesením Okresného súdu Trnava č. k. 28Cbi/2/2017 - 181 zo dňa 20.12.2019 a žalovaným 1. - 13. priznal nárok na náhradu trov konania v rozsahu 100 %. Súd prvej inštancie následne opravným uznesením opravil záhlavie rozsudku v časti označenia žalovaných 1. - 3. postupom súladným s § 224 CSP. 2. V odôvodnení rozsudku súd prvej inštancie uviedol, že žalobca sa žalobou zo dňa 15.01.2017 domáhal určenia neúčinnosti právnych úkonov voči veriteľom v konkurze vedenom pod sp. zn. 36K/21/2015, a to Kúpnych zmlúv zo dňa 25.03.2015, 01.04.2015, 29.06.2015 a 29.06.2015, ako aj vydania hnuteľných vecí správcovi, eventuálne vrátenie obvyklej kúpnej ceny do konkurznej podstaty. Predmetnými zmluvami došlo k prevodom vlastníckeho práva k dopravným prostriedkom z úpadcu na žalovaných 1. - 4. Úpadca prevádzkoval svoju činnosť až do konca mesiaca marec 2016, kedy sa rozhodol previesť bezodplatne celý svoj obchodný majetok na občana Rumunska pred lehotou podania daňového priznania. Do konkurzu si prihlásilo svoje pohľadávky celkovo desať veriteľov s výškou pohľadávok 250.330,97 eur. Úpadca mal vo svojej evidencii 14 dopravných prostriedkov, ktoré nasledujúci deň po prevode obchodného podielu v počte 13 ks boli prevedené na žalovaného 4. Podľa ODI PZ SR nebola predložená písomná kúpna zmluva a podľa výpisov z účtu nedošlo ani k úhrade kúpnej ceny. Posledný 14. kus úpadca opätovne bez písomnej kúpnej zmluvy a bez úhrady kúpnej ceny previedol na žalovaného 1. Úpadca sa takto zbavil všetkého majetku, čím bol spôsobený úpadok úpadcu. Žalovaný 4. následne 10 vozidiel previedol na žalovaného 2. a tieto sa do troch mesiacov dostali naspäť k bývalému spoločníkovi úpadcu. Žalovaný 4. zvyšné 3 dopravné prostriedky previedol na žalovaného 3. Ide pritom o právne úkony vykonané v prospech spriaznenej osoby (jednotlivé spoločnosti sú spriaznené osoby cez osobu konateľa a spoločníka úpadcu - A. Z.). Jedná sa o ukracujúce práve úkony. 3. Z rozhodnutia súdu prvej inštancie ďalej vyplýva, že dňa 06.12.2019 bolo súdu doručené podanie žalobcu - Zmena žaloby zo dňa 04.12.2019, v ktorom žalobca žiadal pripustiť zmenu žaloby v časti strán sporu, v časti žalobného petitu a zároveň žiadal, aby súd rozhodol o čiastočnom späťvzatí žaloby. 4. O návrhu na zmenu žaloby rozhodol súd prvej inštancie uznesením č. k. 28Cbi/2/2017 - 177 zo dňa 20.12.2019 a v časti zmeny strán sporu rozhodol tak, že pripustil, aby do konania na strane žalovaných pristúpili ako nasledujúci žalovaní: žalovaný 5. X. B., žalovaný 6. Q. S., žalovaný 7. I. S., žalovaný 8. I. S., žalovaný 9. X. O., žalovaný 10. V. J., žalovaný 11. CEMIS, s.r.o., žalovaný 12. a žalovaný 13. 5. Predmetným uznesením vo vzťahu k návrhu na zmenu žalobného petitu pripustil jej zmenu tak, že ďalej bude rozhodovať o žalobnom petite nasledovného znenia: „Kúpna zmluva na prevod dopravných prostriedkov zo dňa 25.03.2015 medzi predávajúcim CONEX tur, s.r.o. a kupujúcim Wimer, s.r.o. (predtým STROJE TRADE, s.r.o.) na hmotný majetok: 1. EČ: Z. AE traktor STEYER 8100, 2. EČ: HC XXX BR TATRA 815, 3. EČ: HC XXX BT KIA Sportage nákladné, 4. EČ: HC XXX BT PEUGEOT Partner, 5. EČ: HC XXX BT FORD Transit, 6. EČ: HC XXX YD príves WIOLA, 7. EČ: HC XXX YD príves BAGELA, 8. EČ: HC XXX YD príves AGADOS, 9. EČ: HC XXX BT Tatra 815, 10. EČ: HC XXX BT HYUNDAI osobné, 11. EČ: HCZ XXX rýpadlo NEW HOLLAND, 12. EČ: HC XXX BL žeriav TATRA 148, 13. EČ: HCZ XXX rýpadlo NEW HOLLAND. Kúpna zmluva na prevod dopravných prostriedkov zo dňa 01.04.2015 medzi predávajúcim CONEX tur, s.r.o. a kupujúcim HUNDER, s.r.o. na hmotný majetok: 14. EČ: BL XXX JJ MAZDA CX-5 osobné. Kúpna zmluva na prevod dopravných prostriedkov zo dňa 29.06.2015 medzi predávajúcim Wimer, s.r.o. (predtým STROJE TRADE, s.r.o.) a kupujúcim MISTRAL ONE, s.r.o. (predtým MARVA, s.r.o.) na hmotný majetok: 1. EČ: HC XXX AE traktor STEYER 8100, 2. EČ: HC XXX BR TATRA 815, 3. EČ: HC XXX BT KIA Sportage nákladné, 4. EČ: HC XXX BT PEUGEOT Partner, 5. EČ: HC XXX BT FORD Transit, 6. EČ: HC XXX YD príves WIOLA, 7. EČ: HC XXX YD príves BAGELA, 8. EČ: HC XXX YD príves AGADOS, 9. EČ: HC XXX BT Tatra 815, 10. EČ: HC XXX BT HYUNDAI osobné.
Kúpna zmluva na prevod dopravných prostriedkov zo dňa 29.06.2015 medzi predávajúcim Wimer, s.r.o. (predtým STROJE TRADE, s.r.o.) a kupujúcim SATO 5, s.r.o. (predtým Smart project, s.r.o.) na hmotný majetok: 11. EČ: HCZ XXX rýpadlo NEW HOLLAND, 12. EČ: HC XXX BL žeriav TATRA 148, 13. EČ: HCZ XXX rýpadlo NEW HOLLAND. Kúpna zmluva na prevod dopravných prostriedkov zo dňa 17.10.2017 medzi predávajúcim MISTRAL ONE, s.r.o. (predtým MARVA, s.r.o.) a kupujúcim X. na hmotný majetok: 1. EČ: HC XXX AE traktor STEYER 8100. Kúpna zmluva na prevod dopravných prostriedkov zo dňa 17.09.2019 medzi predávajúcim X. B. a kupujúcim Q. S. na hmotný majetok: 1. EČ: HC XXX AE traktor STEYER 8100. Kúpna zmluva na prevod dopravných prostriedkov zo dňa 06.12.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim I. S. na hmotný majetok: 2. EČ: HC XXX BR TATRA 815. Kúpna zmluva na prevod dopravných prostriedkov zo dňa 28.08.2018 medzi predávajúcim MISTRAL ONE, s.r.o. (predtým MARVA, s.r.o.) a kupujúcim I. S. na hmotný majetok: 3. EČ: HC XXX BT KIA Sportage nákladné. Kúpna zmluva na prevod dopravných prostriedkov zo dňa 18.03.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim X. O. na hmotný majetok: 4. EČ: HC XXX BT PEUGEOT Partner, 5. EČ: HC XXX BT FORD Transit. Kúpna zmluva na prevod dopravných prostriedkov zo dňa 08.02.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim X. S. na hmotný majetok: 10. EČ: HC XXX BT HYUNDAI osobné. Kúpna zmluva na prevod dopravných prostriedkov zo dňa 09.03.2016 medzi predávajúcim SATO 5, s.r.o. (predtým Smart project, s.r.o.) a kupujúcim X. O. na hmotný majetok: 11. EČ: HCZ XXX rýpadlo NEW HOLLAND, 12. EČ: HC XXX BL žeriav TATRA 148, 13. EČ: HCZ XXX rýpadlo NEW HOLLAND. Kúpna zmluva na prevod dopravných prostriedkov zo dňa 30.03.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim V. J. na hmotný majetok: 6. EČ: HC XXX YD príves WIOLA. Kúpna zmluva na prevod dopravných prostriedkov zo dňa 30.11.2018 medzi predávajúcim MISTRAL ONE, s.r.o. (predtým MARVA, s.r.o.) a kupujúcim CEMIS, s.r.o. na hmotný majetok: 7. EČ: HC XXX YD príves BAGELA. Kúpna zmluva na prevod dopravných prostriedkov zo dňa 13.07.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim A. Z. na hmotný majetok: 8. EČ: HC XXX YD príves AGADOS. Kúpna zmluva na prevod dopravných prostriedkov zo dňa 01.08.2016 medzi predávajúcim MISTRAL ONE, s.r.o. (predtým MARVA, s.r.o.) a kupujúcim A. Z. na hmotný majetok: 14. EČ: BL XXX JJ MAZDA CX-5 osobné. Kúpne zmluvy sú voči konkurzným veriteľom právne neúčinné a kupujúci sú povinní alternatívne: - vydať veci správcovi a v prípade nemožnosti ich vydania a vrátenia do konkurznej podstaty - vrátiť do konkurznej podstaty kúpnu cenu ako cenu obvyklú, ktorú žalobca uplatňuje v takejto výške: 1. EČ: HC XXX AE traktor STEYER 8100 - 3.000,- eur, 2. EČ: HC XXX BR TATRA 815 - 2.500,- eur, 3. EČ: HC XXX BT KIA Sportage náklad. - 6.500,- eur, 4. EČ: HC XXX BT PEUGEOT Partn. - 5.500,eur, 5. EČ: HC XXX BT FORD Transit - 4.500,- eur, 6. EČ: HC XXX YD príves WIOLA - 2.700,- eur, 7. EČ: HC XXX YD príves BAGELA - 2.500,- eur, 8. EČ: HC XXX YD príves AGADOS - 950,- eur, 9. EČ: HC XXX BT Tatra 815 - 2.500,- eur, 10. EČ: HC XXX BT HYUNDAI - 9.000,- eur, 11. EČ: HCZ XXX rýpadlo NEW HOLLAND - 75.000,- eur, 12. EČ: HC XXX BL žeriav TATRA 148 - 2.500,- eur, 13. EČ: HCZ XXX rýpadlo NEW HOLLAND - 75.000,- eur, 14. EČ: BL XXX JJ MAZDA CX-5 - 18.000,- eur, spolu v sume 210.150,- eur. 6. Okresný súd Trnava uznesením sp. zn. 36K/21/2015 zo dňa 13.01.2016 rozhodol o vyhlásení konkurzu na majetok dlžníka CONEX tur, spol. s r.o. (predtým HUTERA, spol. s r.o.) a ustanovil do funkcie správcu JUDr. Stanislava Volára. Uznesenie bolo zverejnené v Obchodnom vestníku č. 11/2016 dňa 19.01.2016. 7. Z odôvodnenia napadnutého rozsudku je zrejmé, že nakoľko žalobca právo odporovať neuplatnil vo vzťahu k žalovaným 7., 9., 10., 12. a 13. na súde do jedného roka od vyhlásenia konkurzu, toto právo mu zaniklo, a preto súd prvej inštancie žalobu voči žalovaným 7., 9., 10., 12. a 13. zamietol (uplynutie prekluzívnej lehoty).
8. Podľa súdu prvej inštancie žalobca neuniesol dôkazné bremeno vo vzťahu k preukázaniu ukrátenia veriteľov danými právnymi úkonmi. Žalobca v podanej žalobe uviedol, že dňa 07.03.2016 uzatvoril prihlášky veriteľov úpadcu, pričom pohľadávky do konkurzu prihlásilo celkom 10 veriteľov s prihlásenou sumou pohľadávok 250.330,97 eur, pričom nedošlo k ich popretiu, a teda predstavujú záväzky úpadcu. Žalobca však neoznačil konkrétnych veriteľov s konkrétnymi pohľadávkami v deň uskutočnenia odporovateľných právnych úkonov, ktoré mali byť ukrátené, neuviedol stav majetku k momentu účinnosti odporovateľných právnych úkonov a jeho vyjadrenie o ukrátení veriteľov bez akýchkoľvek dôkazov v tomto smere je neurčité, nedostatočné a nepreukázané. 9. Súd prvej inštancie ďalej uviedol, že jedným zo základných predpokladov úspešnosti žaloby o určenie neúčinnosti právneho úkonu bez primeraného protiplnenia podľa § 58 ZoKR a zvýhodňujúceho právneho úkonu podľa § 59 ZoKR, je okrem iného aj to, že právny úkon spôsobil úpadok úpadcu alebo bol urobený počas úpadku úpadcu, pričom právny úkon urobený v prospech osoby spriaznenej s dlžníkom zakladá vyvrátiteľnú právnu domnienku úpadku úpadcu v čase urobenia zvýhodňujúceho právneho úkonu. Keďže motorové vozidlá STEYER 8100, TATRA 815, KIA Sportage, Peugeot Partner, Ford Transit, WIOLA BB2, Bagela, AGADOS Handy, Hunday Matrix, NEW HOLLAND, Tatra 148, boli prevedené na spoločnosť STROJE TRADE s.r.o. (teraz Wimer s.r.o.), ktorá nebola osobou spriaznenou s dlžníkom, a teda uvedené právne úkony neboli urobené v prospech osoby spriaznenej s dlžníkom, dôkazné bremeno o tom, že napádané právne úkony, ktorými došlo k prevodu vlastníckeho práva k uvedeným motorovým vozidlám, spôsobili úpadok dlžníka alebo boli urobené počas úpadku dlžníka, bolo na žalobcovi. Žalobca v žalobe iba konštatoval, že tieto právne úkony spôsobili úpadok dlžníka, pričom uvedené vyjadrenie je všeobecné a neopiera sa o žiadne fakty a dôkazy. Súd preto nemohol uvedené právne úkony považovať za právne úkony, ktoré spôsobili úpadok dlžníka bez toho, aby bol stav úpadku spoľahlivo zistený a najmä preukázaný. 10. Ďalej súd prvej inštancie poukázal na ustanovenia § 62 ods. 4 ZoKR, v zmysle ktorého, ak sa odporovacie právo uplatňuje voči niekoľkým subjektom v rade (právnym predchodcom), vyžaduje sa, aby sa uplatnilo proti všetkým právnym predchodcom až ku predchodcovi, ktorý nadobudol právo priamo od dlžníka, pričom všetky tieto osoby v prípadnom súdnom konaní tvoria nútené procesné spoločenstvo, čo znamená, že správca musí uplatniť odporovateľnosť proti všetkým subjektom, ktoré majú pasívnu vecnú legitimáciu. Z vyjadrení žalovaných 5., 8., 9. a 10. mal súd prvej inštancie preukázané, že ani táto podmienka nebola splnená. Žalovaný 5. motorové vozidlo - traktor STEYER 8100 nenadobudol od spoločnosti MARVA s.r.o., ale od V. J. za kúpnu cenu 7.000,- eur a následne ho predal žalovanému 6. za 3.000,- eur, pričom na preukázanie pravdivosti svojich tvrdení predložil osvedčenie o evidencii predmetného motorového vozidla, z ktorého vyplýva, že ku dňu 04.07.2017 bol ako vlastník vozidla evidovaný V. J., a teda žalobca mal uplatniť odporovacie právo aj vo vzťahu k uvedenej osobe. Rovnako žalovaný 5. motorové vozidlo KIA SPORTAGE nenadobudol od spoločnosti MISTRAL ONE, s.r.o. (predtým MARVA, s.r.o.), ale od predchádzajúceho vlastníka motorového vozidla X. Y. za kúpnu cenu 3.500,- eur a ako dôkaz predložil čestné vyhlásenie X. Y. zo dňa 09.01.2020, z ktorého vyplýva, že predmetné motorové vozidlo nadobudol na základe ústne uzatvorenej kúpnej zmluvy od Y. Y.. Žalobca mal preto uplatniť odporovacie právo aj vo vzťahu k X. Y. a Y. Y.. Z listinných dôkazov predložených žalovaným 9. (faktúry č. 160101009 a č. 150112025 - č. l. 411-412 spisu) súd zistil, že žalovaný 9. nenadobudol pracovné stroje zn. NEW HOLLAND od spoločnosti SATO 5, s.r.o. (predtým Smart project, s.r.o.), ale od spoločnosti Energetické systémy s.r.o., pričom za pracovný stroj NEW HOLLAND, VIN: FNHB100BNBHH03367, zaplatil kúpnu cenu 45.600,- eur a za pracovný stroj NEW HOLLAND, VIN: NAHH00421, kúpnu cenu 50.400,- eur. Zároveň z vyjadrenia žalovaného 9. ohľadom vozidiel značky PEUGEOT PARTNER a FORD TRANZIT vyplýva, že tieto nadobudol od pôvodného vlastníka V. Z., ktorý mu motorové vozidlo zn. PEUGEOT PARTNER predal za sumu 1.000,- eur a FORD TRANZIT za sumu 1.500,- eur. Uvedené skutkové tvrdenia žalobca účinne nepoprel, a preto ich súd považoval za nesporné. V tomto prípade tak žalobca mal uplatniť odporovateľnosť aj vo vzťahu k právnym predchodcom žalovaného 9., t. j. voči spoločnosti Energetické systémy s.r.o. a osobe V. Z.. V neposlednom rade žalovaný 10. poukázal na skutočnosť, že prívesný vozík WIOLA kúpil za riadnu trhovú cenu vo výške 2.500,- eur od pôvodného vlastníka, ktorým nebol úpadca a keďže žalobca ani v tomto prípade nepoprel skutkové tvrdenia žalovaného 10., je potrebné ich považovať za nesporné, a teda žalobca mal uplatniť odporovacie právo aj voči právnemu predchodcovi žalovaného 10. ako vlastníkovi predmetného motorového vozidla.
11. Z rozhodnutia súdu prvej inštancie tiež vyplýva, že žalobca sa domáhal určenia neúčinnosti kúpnej zmluvy uzatvorenej medzi úpadcom ako predávajúcim a spoločnosťou HUNDER s.r.o. (žalovaným 1.) ako kupujúcim dňa 01.04.2015, predmetom ktorej mal byť prevod vlastníckeho práva k motorovému vozidlu zn. MAZDA CX-5. Z predložených listinných dôkazov, a to najmä z evidenčnej karty vozidla (č. l. 225), Zmluvy o prevode Leasingovej zmluvy č. LZC/13/81006 (č. l. 229-230) a Kúpnej zmluvy o predčasnom odkúpení predmetu leasingu, mal súd preukázané, že úpadca nebol vlastníkom predmetného vozidla, ale iba nájomcom na základe leasingovej zmluvy, pričom vlastníkom vozidla bola spoločnosť Creditum Slovakia, a.s., ktorá následne Zmluvou o prevode Leasingovej zmluvy č. LZC/13/81006 zo dňa 24.03.2015 odsúhlasila zmenu nájomcu a novým nájomcom sa stal žalovaný 1., ktorý predmetné vozidlo odkúpil. Z vyššie uvedeného teda vyplýva, že zmluva medzi úpadcom ako predávajúcim a žalovaným 1. ako kupujúcim zo dňa 01.04.2015 nikdy nebola uzavretá a ani nemohla byť, keďže úpadca nikdy nebol vlastníkom predmetného vozidla a žaloba je teda aj v tejto časti nedôvodná. 12. Na základe uvedeného súd prvej inštancie dospel k záveru, že žalobca vo vzťahu k žalovaným 5., 6., 7., 8., 9., 10. a 13. (ako ďalším subjektom v rade nadobúdateľov predmetných motorových vozidiel) nepreukázal splnenie aspoň jednej z podmienok podľa ustanovenia § 62 ods. 2 ZoKR, a teda, že by im v čase nadobudnutia predmetných motorových vozidiel boli alebo museli byť známe okolnosti odôvodňujúce odporovateľnosť právneho úkonu proti zriaďovateľovi tohto práva alebo, že by vlastnícke právo k predmetným motorovým vozidlám nadobudli bezodplatne alebo, že by sa v ich prípade jednalo o osoby spriaznené s dlžníkom. 13. Súd prvej inštancie na základe vykonaného dokazovania dospel k záveru, že žalobca nepreukázal naplnenie všetkých predpokladov odporovateľnosti právnych úkonov, ktorými malo dôjsť k prevodom predmetných motorových vozidiel na žalovaných 1. - 13., a preto žalobu žalobcu aj vo vzťahu k žalovaným 1., 2., 3., 4., 5., 6., 8. a 11. zamietol (vo vzťahu k žalovaným 7., 9., 10., 12. a 13. bola zamietnutá z dôvodu jej oneskoreného podania). 14. Rozsudok v zákonnej lehote napadol odvolaním žalobca (ďalej aj „odvolateľ“) z dôvodov podľa § 365 ods. 1 písm. b) a c) CSP. Podľa žalobcu je bez pochybností, že celý majetok úpadcu bol dňa 24.03.2015 prevedený na prvého bieleho koňa (rumunský občan D. D.), následne opäť bezodplatne na druhého bieleho koňa - spoločnosť STROJE TRADE s.r.o.. Výnimku tvoril len jeden dopravný prostriedok z leasingu. Druhý biely kôň nehnuteľnosti previedol na právnické osoby spriaznené s manželmi Z. (MARVA, s.r.o., resp. Smart project, s.r.o.). Oba prevody boli realizované za jediným účelom - spätné vrátenie majetku manželom Z.. Simulácia pri právnom úkone predstavuje rozpor medzi vôľou a prejavom a takýto úkon sa považuje za absolútne neplatný. Z oboch prevodov na biele kone tak nemohli nastať právne následky, a teda ako keby neexistovali. 15. Odvolateľ ďalej uviedol, že až následnými kúpnymi zmluvami nastali podmienky odporovateľnosti právnych úkonov. Následne sa manželia Z. zbavili majetku prevodmi zo spoločnosti MARVA, s.r.o. a zo spoločnosti Smart project, s.r.o., na ostatných žalovaných v tomto spore. Žalobca opakovane požadoval od ODI PZ SR Galanta údaje o majetku. Iný spôsob zistenia majetku neexistuje. Žalobca tiež žiadal konkurzný súd o predvedenie štatutárnych zástupcov na podanie vysvetlení a objasnení ich protiprávneho konania, avšak bez odozvy. Aj konajúci súd to ignoroval a výsluchy štatutárov neuskutočnil, resp. konal v ich neprítomnosti. Ku dňu podania žaloby mal informácie o štyroch žalovaných, založil tiež zoznam spriaznených osôb úpadcu, účtovnú závierku ku dňu prevodu majetku, zmluvu o prevode majetku, zoznam majetku pri prevode majetku, zoznam uznaných veriteľov a zoznam pohľadávok, obe rovnako pri prevode majetku. 16. V podanom odvolaní odvolateľ tiež poukazuje na skutočnosť, že návrh na zmenu žaloby podal z dôvodu, že od podania žaloby uplynuli tri roky bez vytýčenia pojednávania a došlo k podstatným zmenám, keďže bol odkázaný iba na údaje poskytované PZ SR. Pokiaľ ide o oneskorenosť podanej žaloby vo vzťahu k žalovaným 7., 9., 10. a 13., žalobca nemohol vedieť, že Z. medzitým uzatvorili ďalšie kúpne zmluvy s uvedenými žalovanými, avšak podmienka odporovateľnosti nastala už 31.03.2015. Vzhľadom na informácie poskytnuté PZ SR nemohol v čase podania žaloby vedieť o následných kúpnych zmluvách. Odvolateľ nesúhlasí ani so záverom súdu prvej inštancie o nepreukázaní podmienok ZoKR v prípade žalovaných 5., 6., 7., 8., 9., 10. a 13., nakoľko bolo verejne známe, že úpadca je insolventný a že voči nemu začalo konanie. Celý majetok úpadcu bol na neznámeho Rumuna prevedený dňa 24.03.2015
a uvedená skutočnosť bola založená do Zbierky listín Okresného súdu Trnava, teda každý žalovaný si mohol tieto skutočnosti overiť a neoperovať dobromyseľnosťou. 17. V neposlednom rade žalobca vidí nesprávnosť záverov súdu prvej inštancie v otázke preukázania ukrátenia veriteľov. Podľa žalobcu súd prvej inštancie nesprávne uviedol, že dôkazné bremeno v tomto prípade nesie správca. Súdna prax uvádza, že dôkazné bremeno v prípade, ak sa jedná o osobu spriaznenú, dôkazné bremeno nesie táto osoba a nie správca. Žalobca nesúhlasí ani s tvrdením súdu, že neoznačil konkrétnych veriteľov a neuviedol stav majetku úpadcu k momentu účinnosti odporovateľnosti. Uvedenému tvrdeniu súdu odporujú listinné dôkazy predložené žalobcom, a to prílohy žaloby č. 10 a č. 11. Ak mal súd pochybnosti, mal vyzvať žalobcu na doplnenie podania. Záverom navrhol napadnutý rozsudok zrušiť a vec vrátiť súdu prvej inštancie na ďalšie konanie a rozhodnutie. 18. K odvolaniu žalobcu sa písomne vyjadrili žalovaní 1., 3., 5., 6., 7., 8., 9., 10., 12., 13. 19. Žalovaný 1. a žalovaný 3. sa k odvolaniu žalobcu písomne vyjadrili a uviedli, že v podanom odvolaní absentuje konkretizácia dôvodov, nevykonaných dôkazov, najmä, ak žalovaní 1. a 3. žiadne zo strany žalobcu neevidovali. Pridržiavajú sa svojich vyjadrení a napadnutý rozsudok navrhujú potvrdiť. 20. Žalovaný 6. sa k odvolaniu žalobcu písomne vyjadril a uviedol, že sa ho týka iba časť prevodu vozidla traktor Steyer 8100. Žalovaný 6. sa stotožňuje s napadnutým rozsudkom a jeho odôvodnením. Žalobca nepreukázal, že právne úkony, ktorými došlo k prevodu traktora, spôsobili úpadok úpadcu a ani, že by došlo k ukráteniu niektorého z veriteľov. Žalobca neuplatnil odporovacie právo v súlade s § 62 ods. 4 ZoKR. Žalovaný 6. nadobudol traktor od žalovaného 5., ten ho však nadobudol od V. J., ktorý však ako žalovaný označený nebol, nakoľko sa jedná o nútené procesné spoločenstvo. Žalovaný 6. bol v danom prípade dobromyseľný. Napadnutý rozsudok navrhuje ako vecne správny potvrdiť. 21. Žalovaný 7. sa k odvolaniu žalobcu písomne vyjadril a uviedol, že rozsudok považuje za vecne správny a zákonný. Súd správne uviedol, že v čase podania žaloby bol žalovaný 7. zapísaný ako vlastník motorového vozidla, a preto mal byť uvedený už v podanej žalobe. Žalovaný 7. sa so závermi súdu stotožňuje, pričom poukazuje na skutočnosť, že bol pri uzatváraní kúpnej zmluvy dobromyseľný, čo dokazovalo aj osvedčenie v evidencii a technický preukaz vozidla. Navrhuje, aby odvolací súd rozsudok ako vecne správny potvrdil a priznal žalovanému 7. náhradu trov odvolacieho konania v rozsahu 100 %. 22. Žalovaný 8. sa k odvolaniu žalobcu písomne vyjadril a uviedol, že odvolanie žalobcu považuje za nezrozumiteľné. Nie je možné úplne zistiť, čím vlastne odvolanie odôvodňuje. Javí sa, že ponechal na odvolací súd, aby si z neho vyabstrahoval. Nie je možné stotožniť sa s tvrdením odvolateľa, že nemá dôkazné bremeno na preukázanie ukrátenia veriteľov. Nie je možné, aby len podal žalobu a aby žalovaní dokazovali majetkové pomery úpadcu, či zmluvné vzťahy. Ide o absolútny a arbitrárny výklad. Žalobca si zrejme pomýlil dôkazné bremeno ohľadne preukazovania úmyslu veriteľa ukrátiť. Žalobca zároveň neuviedol také tvrdenia a ani neuniesol dôkazné bremeno, aby bolo možné určiť, o akú skutkovú podstatu odporovateľných právnych úkonov ide, a ktorá skutková podstata mala byť naplnená. Žalobu nepodal vo vzťahu k všetkým právnym predchodcom žalovaného 2., ktorý vozidlo nadobudol od X. Y., ktorý nie je účastníkom konania. Žalovaný 8. navrhol napadnuté rozhodnutie potvrdiť. 23. Žalovaný 9. a žalovaný 10. sa k odvolaniu žalobcu písomne vyjadrili a uviedli, že vykonaným dokazovaním bolo preukázané oneskorené podanie žaloby vo vzťahu k žalovaným 9. a 10. Žalovaní boli v čase podania žaloby vlastníkmi hmotného majetku, napriek tomu správca žalobu voči ním rozšíril až 06.12.2019. Lehota na podanie odporovacej žaloby voči žalovaným 9. a 10. uplynula 20.01.2017. Neobstojí ani tvrdenie žalobcu, že mu boli podklady z ODI OR PZ Galanta zasielané len priebežne. Zároveň žalovaný 9. nadobudol rýpadlo od vlastníka Energetické systémy, s.r.o. a žeriav od obchodnej spoločnosti MARVA SK, s.r.o.. Vozidlá Peugeot a Ford tranzit nadobudol od V. Z.. Rovnako žalovaný 10. vozík nekúpil od úpadcu. Teda žalobca nepreukázal, že úpadca bol vlastníkom týchto vozidiel, nepreukázal ani nástupníctvo vlastníkov a porušil ustanovenie § 57 ods. 4 ZoKR. Žalovaní 9. a 10. nie sú ani spriaznenými osobami s úpadcom. Navrhujú preto, aby odvolací súd rozsudok potvrdil ako vecne správny a žalovanému 9. a žalovanému 10. priznal náhradu trov odvolacieho konania v rozsahu 100 %. 24. Žalovaný 12. sa k odvolaniu žalobcu písomne vyjadril a uviedol, že úpadca nikdy nebol vlastníkom vozidla Mazda CX 5, zmluvou zo dňa 24.03.2015 došlo iba k prevodu záväzkov z leasingovej
zmluvy, vlastníkom bola spoločnosť Creditum Slovakia, a.s.. Úpadca nikdy nebol vlastníkom tohto vozidla. Podanou žalobou si žalobca uplatňoval neúčinnosť voči osobe, ktorá nebola vlastníkom a voči žalovanému 12. ako vlastníkovi vozidla v čase podania žaloby, bola žaloba podaná až v roku 2019, hoci právo odporovať právnemu úkonu voči žalovanému 12. zaniklo už 20.01.2017. Rovnako aj v prípade prívesu AGADOS bol žalovaný 12. jeho vlastníkom už v čase podania žaloby, hoci žaloba bola podaná voči nemu až 06.12.2019. Žalovaný 12. sa v plnom rozsahu stotožňuje so závermi súdu prvej inštancie a navrhuje, aby ho odvolací súd potvrdil a priznal žalovanému nárok na náhradu trov odvolacieho konania v rozsahu 100 %. 25. Žalovaný 5. a žalovaný 13. sa k odvolaniu žalobcu písomne vyjadrili a uviedli, že súd vec správne posúdil, poučil žalobcu a každý zo žalovaných sa vyjadril jasne a právne. Súd tak vyriekol logický a právne podložený rozsudok, ktorým zamietol žalobu žalobcu. Odvolaciemu súdu navrhujú, aby rozsudok potvrdil a odvolanie žalobcu zamietol. 26. Žalobca sa vyjadril k vyjadreniam žalovaných 1., 3., 5., 6., 7., 8., 9., 10., 12. a 13. a uviedol, že ich považuje za účelové a iba ako uplatnenia si právneho úkonu advokáta. Žalovaní sa mýlia, že lehota na podanie žaloby uplynula 20.01.2017, nakoľko uznesenie o vyhlásení konkurzu bolo v Obchodnom vestníku zverejnené dňa 19.01.2016, t. j. lehota na podanie žaloby začína plynúť až 21.01.2016. Predloženie podkladov od OR PZ je verejnou listinou a jej dôkazná sila je vyššia, t. j. žalovaní mylne uvádzajú, že je to vec neadekvátna a nedôvodná. Žalobca nikdy netvrdil, že veci nadobudli bezodplatne. Bezodplatný bol len prvý prevod. Správca preukazuje ukrátenie veriteľov zoznamom uznaných pohľadávok. Uvádzanie dobromyseľnosti žalovanými považuje žalobca iba za ospravedlňovanie nedôslednosti pri uzatváraní zmlúv. 27. Ďalšie vyjadrenia v konaní neboli predložené. 28. Krajský súd v Bratislave, ako súd odvolací (§ 196a ZoKR), po preskúmaní obsahu spisu a napadnutého rozsudku v medziach daných rozsahom a dôvodmi odvolania (§ 379 a § 380 CSP), bez nariadenia odvolacieho pojednávania, po oboznámení sa s procesným postupom súdu prvej inštancie dospel k záveru, že odvolanie žalobcu nie je dôvodné. 29. Odvolací súd v prvom rade uvádza, že z výpisu z Obchodného registra SR zistil, že obchodná spoločnosť MISTRAL ONE, s.r.o., so sídlom Karpatské námestie 7770/10A, 831 06 Bratislava - mestská časť Rača, IČO: 45 939 047, bola dňom 02.04.2025 vymazaná z obchodného registra z dôvodu podľa § 61n ods. 6 Exekučného poriadku. 30. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 31. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 32. Jednou z podmienok konania je i spôsobilosť byť stranou sporu (procesná spôsobilosť), ktorú podľa § 61 CSP má ten, kto má spôsobilosť na práva a povinnosti, inak len ten, komu ju zákon priznáva. 33. Podľa § 20a ods. 2 zákona č. 40/1964 Zb. Občiansky zákonník (ďalej len „Občiansky zákonník“) právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 34. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví. 35. Podľa § 66 CSP, ak strata procesnej subjektivity nastane až po vyhlásení rozhodnutia, ktorým sa konanie končí, postupuje súd podľa § 63 a 64; vyhláseným rozhodnutím zostáva súd viazaný. 36. Podľa § 378 ods. 1 CSP na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak.
37. Odvolací súd mal za preukázané, že žalovaný 2. bol v priebehu konania vymazaný z obchodného registra, teda zanikol (§ 20a Občianskeho zákonníka), čím stratil nielen právnu subjektivitu, ale i procesnú spôsobilosť byť stranou v konaní v zmysle § 61 CSP. Pretože ide o taký nedostatok podmienky konania, ktorý nie je možné odstrániť, odvolací súd v zmysle § 161 ods. 2 a § 64 CSP a s poukazom na znenie vyššie citovaných zákonných ustanovení konanie voči žalovanému 2. zastavil tak, ako je uvedené vo výroku II. rozhodnutia odvolacieho súdu. 38. Podľa § 387 ods. 1 CSP odvolací súd rozhodnutie súdu prvej inštancie potvrdí, ak je vo výroku vecne správne. 39. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 40. Odvolací súd po preskúmaní napadnutého rozhodnutia v rozsahu dôvodov odvolania dospel k právnemu záveru, že napadnuté rozhodnutie súdu prvej inštancie plne akceptuje požiadavku zákona. Odvolací súd konštatuje správnosť dôvodov rozhodnutia prvoinštančného súdu a na zdôraznenie správnosti napadnutého rozsudku a k podstatným tvrdeniam uvedeným v odvolaní odvolací súd uvádza nasledovné. 41. Na presadzovanie práv z nevýhodne prevedeného majetku v mene veriteľov je v právnom poriadku zakotvený inštitút odporovateľnosti právnych úkonov. Úspešnosť odporovateľnosti závisí od toho, či sa majetok dlžníka jeho právnymi úkonmi zmenšil, v akom rozsahu a aký majetok mu ostane na uspokojenie pohľadávky. Možnosť odporovania právnym úkonom dlžníka, uskutočneným pred začatím konkurzného konania, zabezpečuje rovnosť medzi veriteľmi a zvyšuje hodnotu dlžníkových aktív, ktoré sa následne rozdelia medzi veriteľov. Táto ochrana predstavujúca ochranu ex post, t. j. možnosť odporovania právnemu úkonu, je aplikovateľná až po tom, čo právny úkon bol uskutočnený a je platný. Podmienky odporovania právnemu úkonu sú: a/ existencia právneho úkonu, ktorým sa ukracuje pohľadávka veriteľa (odporovateľný úkon), b/ platnosť odporovateľného právneho úkonu, c/ vymáhateľnosť pohľadávky veriteľa, d/ ukrátenie veriteľa (objektívna stránka) a e/ úmysel ukrátiť veriteľa (subjektívna stránka). 42. Odvolací súd uvádza, že právne úkony úpadcu ukracujú uspokojenie vymáhateľnej pohľadávky veriteľa najmä vtedy, ak vedú k zmenšeniu majetku dlžníka a ak v dôsledku nich vzniknuté zmenšenie majetku má súčasne za následok, že veriteľ nemôže dosiahnuť uspokojenie svojej pohľadávky z majetku dlžníka, pričom, ak by nebolo týchto úkonov, mohol by svoju pohľadávku z majetku dlžníka uspokojiť. Bremeno tvrdenia a dôkazné bremeno o tom, že dlžníkove právne úkony ukracujú uspokojenie jeho dlhov, nesie žalobca. Z uvedeného zároveň vyplýva, že odporovateľnými nemôžu byť nikdy tzv. ekvivalentné právne úkony, pri ktorých nedochádza k objektívnemu zmenšeniu majetku dlžníka. 43. Odvolací súd v tejto súvislosti poukazuje v prvom rade na rozhodnutie č. 33 Zbierky stanovísk NS a súdov SR 3/2016, z ktorého o. i. vyplýva, že pre úspešnosť odporovacej žaloby musí správca preukázať, že prevodom práva vec užívať a práva odkúpiť ju, došlo k ukráteniu pohľadávok veriteľov dlžníka, ktorí majú voči dlžníkovi pohľadávky v čase účinnosti napadnutého právneho úkonu. Predpokladom každej odporovateľnosti je zníženie uspokojenia pohľadávok veriteľov dlžníka, čo predpokladá také zmenšenie hodnoty majetku dlžníka, že po účinnosti odporovaného právneho úkonu dlžníka sa zníži ukráti uspokojenie pohľadávok veriteľov. K tomu dochádza aj vtedy, ak dlžník nemal ani pred vykonaním odporovaného právneho úkonu dostatok majetku na úplné uspokojenie pohľadávok veriteľov, avšak po účinnosti tohto právneho úkonu sa miera uspokojenia pohľadávok veriteľov ešte viac zníži. Na druhej strane platí, že aj keď dôjde odporovaným právnym úkonom k zníženiu hodnoty majetku dlžníka, avšak zostávajúci majetok dlžníka stačí na uspokojenie pohľadávok veriteľov dlžníka, ktorí majú pohľadávky v čase účinnosti právneho úkonu, nemôže byť odporovacia žaloba úspešná. Dôkazné bremeno o všetkých týchto skutočnostiach je na správcovi. 44. Odvolací súd ďalej poukazuje aj na rozhodnutie Najvyššieho súdu SR sp. zn. 4Obdo/53/2022 zo dňa 27.03.2024, z ktorého o. i. vyplýva, že predpokladaný úpadok ako stav majetku dlžníka definovaný v § 3 ZoKR nie je možné stotožňovať s vlastnosťou odporovaného úkonu, spočívajúcou v ukrátení uspokojenia prihlásenej pohľadávky niektorého z veriteľov dlžníka, teda takým vplyvom odporovaného
právneho úkonu na stav majetku dlžníka, ktorého následkom je zmenšenie uspokojenia niektorej z pohľadávok veriteľa prihlásených do konkurzu. Nie každý právny úkon uskutočnený dlžníkom v čase, kedy je v úpadku alebo sa jeho úpadok predpokladá, má totiž nevyhnutne za následok ukrátenie niektorej z pohľadávok veriteľa. Je práve procesnou zodpovednosťou správcu, aby ukrátenie niektorej z pohľadávok prihlásených do konkurzu preukázal. 45. Zo záverov rozhodnutia Najvyššieho súdu SR sp. zn. 2Obdo/41/2020 zo dňa 29.10.2020 vyplýva, že: K naplneniu hmotnoprávneho predpokladu vyplývajúceho z § 57 ods. 4 ZoKR nestačí len poukazovanie na účtovnú evidenciu - závierku úpadcu. Ukrátenie uspokojenia pohľadávok veriteľov môže byť preukázané len rozsahom majetku úpadcu pred vykonaním napadaného právneho úkonu a porovnaním stavu majetku po účinnosti odporovateľného právneho úkonu vo väzbe na existujúce pohľadávky veriteľov. 46. Krajský súd v Bratislave vo svojom inom rozhodnutí sp. zn. 3CoKR/70/2022 zo dňa 28.02.2024 prijal nasledujúce závery: Ustálená rozhodovacia prax odvolacích súdov, ako aj dovolacieho súdu, už dala odpoveď, že dôkazné bremeno preukázania naplnenia podmienky odporovaného úkonu podľa § 57 ods. 4 ZoKR zaťažuje žalobcu. Nie každý odplatný právny úkon, ktorým dôjde k prevodu majetku, má povahu ukracujúceho úkonu. Samotný prevod majetku znamená len zmenu jeho formy (z vlastníctva veci na spravidla peňažné plnenie). I v prípade, ak by konkrétnym právnym úkonom došlo k zmenšeniu hodnoty majetku dlžníka (napr. z dôvodu prevodu za nižšiu cenu), táto skutočnosť sama o sebe nevyvoláva následok ukracujúceho úkonu, pokiaľ dlžník disponuje dostatkom iného majetku, z ktorého by bol spôsobilý uspokojiť pohľadávky svojich konkurzných veriteľov, existujúce a splatné v čase vykonania účinkov napádaného právneho úkonu. Podstatné je posúdenie, či majetok, ktorý úpadcovi po vykonaní odporovaného úkonu zostal, by vzhľadom na jeho reálnu (trhovú, realizovateľnú) hodnotu v danom čase postačoval na úhradu v tom čase existujúcich splatných pohľadávok tých veriteľov, ktorí ich neskôr prihlásili v konkurze vedenom voči úpadcovi alebo, či došlo k jeho zmenšeniu v takej miere, že by takého uspokojenie možné nebolo. V prípade nepreukázania naplnenia podmienky ukracujúceho právneho úkonu podľa § 57 ods. 4 ZoKR nie je daný dôvod skúmať a viesť ďalšie dokazovanie ohľadne naplnenia žalobcom vymedzeného právneho dôvodu odporovania právnemu úkonu dlžníka. Nenaplnenie podmienky § 57 ods. 4 ZoKR je dôvodom na zamietnutie žaloby, ako správne konštatoval súd prvej inštancie. V postupnosti zákonom vymedzených všeobecných podmienok (§ 57 ods. 2, 4 ZoKR) a osobitných podmienok odporovateľnosti (definovaných jednotlivými odporovacími dôvodmi), je opodstatnené prijať záver, že pokiaľ žalobca nepreukáže naplnenie základných všeobecných podmienok, niet dôvodu zisťovať a dokazovať splnenie osobitných podmienok, ktorými v žalobe vymedzil právny dôvod odporovateľnosti. Pri absencii (nenaplnení) zákonnej podmienky vyžadovanej § 57 ods. 4 ZoKR, skúmanie ďalších hmotnoprávnych podmienok odporovateľnosti, ani vykonávanie ďalšieho dokazovania dôvodnosti podanej žaloby, nie je potrebné. 47. Z rozhodnutia Najvyššieho súdu SR sp. zn. 5ObdoK/4/2023 zo dňa 20.08.2024 tiež vyplýva, že: Odporovateľnosť právnych úkonov je osobitný inštitút slúžiaci na ochranu veriteľov a jeho základným predpokladom je ukrátenie uspokojenia pohľadávok dlžníkových veriteľov. Podľa § 57 ods. 4 veta prvá ZoKR, odporovať podľa tohto zákona možno len tomu právnemu úkonu dlžníka, ktorý ukracuje uspokojenie prihlásenej pohľadávky niektorého z veriteľov dlžníka. Povinnosťou strany odporujúcej právnemu úkonu je preukázať v konaní, že došlo k ukráteniu pohľadávky čo i len jedného veriteľa, a teda preukázanie toho, že sa majetok dlžníka jeho právnym úkonom zmenšil, v akom rozsahu a aký majetok ostane na uspokojenie pohľadávky. To, či právnymi úkonmi došlo k ukráteniu veriteľa, resp. veriteľov, je vždy vecou zisťovania, dokazovania v každom konaní. Aj keď právnym úkonom dôjde len k zmenšeniu majetku dlžníka - úpadcu, nie je možné domáhať sa úspešne odporovateľnosti, ak majetok dlžníka, ktorý mu zostal, postačuje na uspokojenie prihlásenej pohľadávky veriteľa. Pokiaľ nebolo v konaní preukázané (dôkazným bremenom na strane žalujúceho správcu unesené), že právnymi úkonmi, ktorým žalobca odporuje, došlo k ukráteniu uspokojenia veriteľov úpadcu, nie je potrebné skúmať ďalšie podmienky odporovateľnosti právneho úkonu podľa § 59 ZoKR, keďže nebol splnený jeden zo základných zákonných predpokladov odporovateľnosti, pričom všeobecné, ako aj osobitné podmienky odporovateľnosti musia byť naplnené kumulatívne. Takúto argumentáciu možno považovať za dostatočnú a preskúmateľnú, ktorá nejaví známky arbitrárnosti, ale ani zjavnej neodôvodnenosti. 48. V neposlednom rade poukazuje odvolací súd na rozhodnutie Najvyššieho súdu SR sp. zn. 2ObdoK/5/2024 zo dňa 25.11.2025, z ktorého je zrejmé, že: Záver odvolacieho súdu, podľa ktorého
žalobca v sporovom konaní nepreukázal, že by odporovanými právnymi úkonmi došlo k ukráteniu veriteľov dlžníka, je pre rozhodnutia súdov nižších inštancií vo veci samej kľúčový. Všetky ďalšie úvahy súdov nižších inštancií, v ktorých sa zaoberali naplnením osobitných podmienok odporovateľnosti ukracujúcich právnych úkonov podľa § 60 ZoKR alebo vzájomnými vzťahmi žalovaných s poukazom na § 62 ods. 2 písm. c) ZoKR, je potrebné považovať za nadbytočné, keďže prieskum týchto ďalších podmienok mohol logicky prichádzať do úvahy až vtedy, ak by bolo v konaní skutkovo ustálené, že odporovanými právnymi úkonmi skutočne k ukráteniu veriteľov úpadcu v čase prevodu majetku došlo. Súd v konaní o žalobe o určenie neúčinnosti právneho úkonu podanej s poukazom na § 57 a § 60 ZoKR nemôže rozhodnúť o neúčinnosti odporovaného právneho úkonu v súlade s § 57 ods. 4 ZoKR bez toho, aby mal preukázané, že týmto právnym úkonom došlo k ukráteniu pohľadávky niektorého z veriteľov dlžníka. Úspešnosť odporovacej žaloby vždy závisí od toho, či sa majetok dlžníka zmenšil, v akom rozsahu a aký majetok ostane dlžníkovi na uspokojenie pohľadávky (porovnaj ĎURICA, M. § 57 [Právo odporovať právnemu úkonu]. In: ĎURICA, M. Zákon o konkurze a reštrukturalizácii. 4. vydanie. Praha: C. H. Beck, 2021, s. 501-526). 49. Ďalej z rozhodnutia Najvyššieho súdu SR sp. zn. 2ObdoK/5/2024 zo dňa 25.11.2025 vyplýva, že: Samotné uvedenie dôvodov, pre ktoré žalobca nebol spôsobilý uniesť dôkazné bremeno, ho nemôže zbaviť procesnej zodpovednosti za splnenie dôkaznej povinnosti, resp. preniesť dôkazné bremeno ohľadne dokazovanej skutočnosti na protistranu. CSP je ovládané prejednacou zásadou, v súlade s ktorou je úspech procesnej strany definovaný povinnosťou tvrdenia a dôkaznou povinnosťou a im zodpovedajúcim korelátom v podobe bremena tvrdenia a dôkazného bremena (k tomu porovnaj I. ÚS 24/2019). V súlade s prejednacou zásadou, zásadou kontradiktórnosti konania a koncentračnou zásadou, je preukazovanie skutkových tvrdení v sporovom konaní prostredníctvom návrhov na vykonanie dokazovania predovšetkým zodpovednosťou strán sporu (pozri § 185 a nasl. CSP). Nesplnenie dôkaznej povinnosti prináša so sebou také rozhodnutie súdu, ktoré vychádza zo skutkového základu zisteného z tvrdení alebo dôkazov navrhnutých účastníkom (stranou) v opačnom procesnom postavení než je účastník (strana), ktorý nesplnil alebo nedostatočne splnil svoju dôkaznú povinnosť (pozri III. ÚS 415/2022). V prejednávanej veci na nesplnenie dôkaznej povinnosti doplatil žalobca, keď tvrdenia smerujúce k ospravedlneniu tejto procesnej situácie nie sú spôsobilé tento skutkový záver zmeniť. 50. Z uvedeného rozhodnutia Najvyššieho súdu SR sp. zn. 2ObdoK/5/2024 zo dňa 25.11.2025 je tiež zrejmé, že: Úlohou súdov nižších inštancií v konaní o určenie neúčinnosti právneho úkonu nie je poskytovať žalobcovi odporúčania ohľadne toho, akým spôsobom mal správca získať údaje potrebné pre úspech podanej žaloby a preukázať tak ukrátenie pohľadávok veriteľov. Správca je podľa zákona č. 8/2005 Z. z. o správcoch a o zmene a doplnení niektorých zákonov v znení neskorších právnych predpisov odborne spôsobilou osobou, ktorá má ovládať ZoKR a z neho plynúce oprávnenia voči úpadcovi a iným subjektom slúžiace na zabezpečenie zistenia majetku dlžníka. Pripísanie faktickej zodpovednosti za dôkaznú núdzu konkrétnemu subjektu odlišnému od žalobcu nie je v tomto prípade dôvodom na určenie neúčinnosti odporovaných právnych úkonov, nakoľko bez ohľadu na to, kto nesie faktickú zodpovednosť za dôkaznú núdzu v prejednávanej veci, pre toto konanie je rozhodujúce, že ukrátenie veriteľa nebolo v prejednávanej veci preukázané, čo predstavuje dôvod na zamietnutie žaloby o určenie neúčinnosti právneho úkonu. 51. Podstatnou odvolacou námietkou žalobcu bola otázka ukrátenia uspokojenia veriteľov úpadcu. Odvolací súd sa na základe skutkového stavu zisteného súdom prvej inštancie stotožnil s jeho právnym záverom, keď žalobca nepreukázal splnenie podmienok podľa § 57 ods. 4 ZoKR a nepreukázal existenciu právnych úkonov bez primeraného protiplnenia. Bolo pritom povinnosťou žalobcu preukázať, že označené právne úkony úpadcu (kúpne zmluvy) ukracujú uspokojenie prihlásenej pohľadávky niektorého z v tom čase existujúcich splatných pohľadávok tých veriteľov, ktorí ich neskôr prihlásili v konkurze vedenom voči úpadcovi a že nebolo možné v dôsledku daného právneho úkonu úpadcu uspokojiť ich vôbec, resp. nebude možné uspokojiť takúto pohľadávku v prihlásenom rozsahu. 52. Z obsahu spisu vyplýva, že žalobca k ukráteniu v podanej žalobe uviedol, že podľa účtovnej závierky zostavenej k 31.12.2014 bol úpadca vlastníkom majetku vo výške 1.546.564,- eur, z toho hnuteľné veci v hodnote 498.519,- eur. Podľa Zmluvy o prevode obchodného podielu zo dňa 24.03.2016 mali byť prevedené pohľadávky v hodnote 704.948,42 eur, pričom správcom bolo zistené, že pohľadávky v skutočnosti neexistujú. Ako ďalej správca uviedol, do konkurzu si prihlásilo pohľadávky celkovo desať
veriteľov s pohľadávkami v hodnote 250.330,97 eur. Iné tvrdenia k otázke ukrátenia správca ako žalobca neuviedol. 53. V podanom odvolaní správca v súvislosti s ukrátením vytýkal súdu prvej inštancie nesprávny záver o neunesení dôkazného bremena žalobcom. Názor o dôkaznej povinnosti správcu považuje za nesprávny, a to aj s poukazom na súdnu prax, podľa ktorej dôkazné bremeno v prípade, že sa jedná o osobu spriaznenú, nesie táto osoba a nie správca, príp. veriteľ. Pokiaľ súd prvej inštancie v napadnutom rozsudku tvrdil, že žalobca neoznačil konkrétnych veriteľov a neuviedol stav majetku k momentu účinnosti odporovateľnosti, tomu podľa odvolateľa odporujú prílohy žaloby č. 10 a č. 11. 54. Odvolací súd aj s poukazom na uvedené rozhodnutia Najvyššieho súdu SR uvádza, že žalobca ako iniciátor sporu bol povinný preukázať splnenie podmienky podľa § 57 ods. 4 ZoKR a túto povinnosť nie je možné preniesť na žalovaného. V konaní neboli žalobcom preukázané základné podmienky odporovateľnosti právnemu úkonu podľa § 57 ods. 4 ZoKR a súd za takýchto okolností nemal inú možnosť ako zamietnuť žalobu. 55. Z obsahu spisu je nepochybné, že žalobca na preukázanie ukrátenia predložil listinu označenú ako „Zoznam pohľadávok ku dňu vyhlásenia konkurzu na dlžníka CONEX tur, s.r.o.“ (príloha č. 10 - č. l. 23 spisu). Z prílohy č. 10 vyplýva, že do konkurzu sa prihlásilo desať veriteľov, uvedený je tiež dátum prihlášky, výška prihlásenej pohľadávky, údaj o zabezpečovacom práve a uznaná suma. Celkovo ide o pohľadávky v sume 250.330,97 eur. Odvolací súd uvádza, že z uvedenej listiny nie je zrejmé, ktorý z tam uvedených veriteľov bol veriteľom splatnej pohľadávky aj v čase právneho úkonu napadnutého odporovateľnosťou. Takýto údaj zoznam neposkytuje. Uvedené vytýkal žalobcovi aj súd prvej inštancie, ktorý v odôvodnení napadnutého rozsudku poukázal práve na skutočnosť, že správca ako žalobca neuviedol konkrétnych veriteľov s konkrétnymi pohľadávkami v deň uskutočnenia odporovateľných právnych úkonov. Odvolací súd sa stotožňuje s uvedeným záverom súdu prvej inštancie. 56. Ďalšia listina, ktorá podľa žalobcu preukazuje ukrátenie veriteľov, je „Kniha pohľadávok po partneroch celkom“ (príloha č. 11 - č. l. 24 spisu). Z jej obsahu vyplýva zoznam pohľadávok spoločnosti HUTERA, spol. s r.o. (t. j. úpadcu) k dátumu 17.03.2015, spolu v hodnote 704.948,42 eur. Ide o pohľadávky, o ktorých žalobca v žalobe tvrdí, že nezistil ich existenciu. 57. Odvolací súd dopĺňa, že procesná zodpovednosť za nesplnenie všeobecnej podmienky pre uplatnenie práva odporovať právnemu úkonu podľa § 57 ods. 4 ZoKR je bez ohľadu na vzťah medzi správcom a úpadcom vždy na strane žalobcu ako iniciátora konania o určenie neúčinnosti právneho úkonu, ktorý splnenie podmienok na podanie odporovacej žaloby tvrdí. V danom prípade ide o dôkazné bremeno, ktoré zaťažuje žalobcu a toto nie je možné preniesť na stranu žalovaného. Podmienka ukrátenia nie je preukázaná ani tvrdením správcu, že sa úpadca zbavil všetkého majetku, resp. že existencia pohľadávok nebola správcom zistená, nakoľko podmienka ukrátenia sa vyhodnocuje vo vzťahu k aktívam a pasívam úpadcu v čase účinnosti právneho úkonu. Údaje na takéto posúdenie v konaní správca neposkytol, čo správne konštatoval aj súd prvej inštancie. Pre posudzovanie ukrátenia zároveň nie je podstatná ani tá skutočnosť, či sa jednalo o pohľadávky uznané/zistené správcom, keď zákon vyžaduje iba to, aby sa jednalo o pohľadávky existujúce v čase právneho úkonu a následne prihlásené v konkurze. 58. Odvolací súd ďalej uvádza, že vzhľadom na absenciu preukázania, že by odporovanými právnymi úkonmi došlo k ukráteniu veriteľov dlžníka, boli aj všetky ďalšie úvahy súdu prvej inštancie, v ktorých sa zaoberal naplnením osobitných podmienok odporovateľnosti právnych úkonov bez primeraného protiplnenia podľa § 58 ZoKR a vzájomnými vzťahmi žalovaných s poukazom na § 62 ZoKR, nadbytočné, keďže prieskum týchto ďalších podmienok mohol logicky prichádzať do úvahy až vtedy, ak by bolo v konaní skutkovo ustálené, že odporovanými právnymi úkonmi skutočne k ukráteniu veriteľov úpadcu v čase prevodu majetku došlo, t. j. ak by bol splnený jeden zo základných zákonných predpokladov odporovateľnosti. Iba v prípade, ak je splnená podmienka § 57 ods. 4 ZoKR, t. j. iba v prípade ukrátenia veriteľov, je možné pristúpiť k skúmaniu jednotlivých skutkových podstát odporovateľnosti právnych úkonov podľa § 58 - § 61 ZoKR. Pre úplnosť odvolací súd uvádza, že napriek tomu, že sa súd prvej inštancie zaoberal aj uvedenými skutočnosťami, nespôsobuje to vecnú nesprávnosť napadnutého rozsudku, keďže súd prvej inštancie správne konštatoval nesplnenie podmienky odporovateľnosti ukrátenia veriteľov. Závery súdu prvej inštancie však boli aj v tomto prípade správne, ako aj v otázke
preklúzie podanej žaloby vo vzťahu k žalovaným 7., 9., 10., 12. a 13. a žalobcom uvádzané odvolacie námietky k týmto skutočnostiam nie sú dôvodné. 59. Vzhľadom na skutočnosť, že žalobca v podanom odvolaní relevantným spôsobom nespochybnil, ani nevyvrátil podstatné závery súdu prvej inštancie premietnuté do výroku I. napadnutého rozsudku, odvolací súd s poukazom na vyššie uvedené skutočnosti dospel k záveru, že rozhodnutie súdu prvej inštancie je vecne správne a z toho dôvodu odvolací súd viazaný odvolacími dôvodmi v zmysle § 380 CSP napadnutý rozsudok súdu prvej inštancie v napadnutom výroku I. až III. v spojení s opravným uznesením v zmysle § 387 ods. 1, ods. 2 CSP ako vecne správny potvrdil, a to vo vzťahu k žalovaným 1., 3., 4., 5., 6., 7., 8., 9., 10., 11., 12. a 13. 60. O nároku na náhradu trov odvolacieho konania rozhodol odvolací súd podľa § 396 ods. 1 CSP v spojení s § 255 ods. 1 a s § 262 ods. 1 CSP tak, že titulom úspechu ich náhradu priznal žalovaným 7., 9., 10. a 12. voči žalobcovi, a to v rozsahu 100 %. Nakoľko sa jedná o žalovaných, ktorí boli v odvolacom konaní úspešní, trovy im vznikli a tieto si riadne uplatnili. V prípade žalovaných 1., 3., 4., 5., 6., 8., 11. a 13. týmto odvolací súd nárok na náhradu trov odvolacieho konania nepriznal, nakoľko im žiadne trovy v odvolacom konaní nevznikli (žalovaní 1., 3., 4.), resp. tieto si v konaní neuplatnili (žalovaní 6., 8., 11. a 13.). Záverom odvolací súd v krátkosti uvádza, že o trovách odvolacieho konania žalovaného 2. s ohľadom na jeho zánik bez právneho nástupcu už nerozhodoval. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Nesplnenie náležitostí vyžadovaných § 428 a § 429 CSP má za následok odmietnutie dovolania (§ 447 písm. d/, e/ CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:2117201031.4 (dáta aktuálne k 15. 11. 2026). Záväzné je znenie zverejnené súdom.




